Kuldar Leis	Teie: 26.03.2026 nr 4-6/59/13-5	
Kliimaministeerium	
info@kliimaministeerium.ee  	
	Meie: 30.04.2026 nr 1-12/106 - 4 	

	

	
Tallinna linna säästva liikuvuse projektid. Investeeringute kava muutmise 
ettepanek 		

Austatud Kuldar Leis	
	
Viidates Teie 26.03.2026 kirjale nr 4-6/59/13-5  esitame alljärgnevalt oma ettepanekud Tallinna linna säästva liikuvuse investeeringute kava muutmiseks jalgrattaliikluse prioriteedi projektide kohta. 
Pärnu mnt rattatee
Pärnu mnt rattatee lõigus Vabaduse väljak – viadukt, rakendamise eeldatav aeg: I pa 2027– II pa 2029 (hetkel kehtivas, taristuministri 08.09.2025 käskkirjaga nr 1-2/25/380 kinnitatud kavas: I pa 2027-I pa 2029)
Projekteerimise töövõtuleping TKA411 sõlmiti 14.11.2025 ning tööd kulgevad graafikujärgselt. Ekspertiisi läbinud põhiprojekti valmimise tähtaeg on jaanuaris 2027 ning ehitushange on plaanis välja kuulutada märtsis 2027. Ehituslepingu sõlmimine on toodud varasemaga võrreldes kolm kuud ettepoole, 2027. aasta juunisse ning ehitustöödeks vajalik aeg on 27 kuud. Objekti valmimine oktoober 2029.
Projekti eskiis oli avalikul väljapanekul 13.-26.04.2026 ning eskiisi avalik arutelu toimus 22.aprillil.
Kiirema ühistranspordi toetamiseks ehitatakse lõiguti trammiteed ümber, et tagada piisav vahekaugus ooteplatvormide vahel, mis võimaldab suunata bussiliikluse trammiteele. Nii kindlustatakse ühistranspordile omaette koridor.
Pärnu maanteel Estonia pst – Tõnismäe tn lõigus kavandatakse 2+2 (mõlemal suunal 1 ühistranspordirada) sõiduradade lahendust. Liivalaia ristmik ehitatakse ümber - rajatakse kesklinna poolsele harule tänava keskele ühistranspordi ooteplatvormid (Kosmose peatus), sirged rattatee ületused ja kujundatakse ümber jalakäijate ohutussaared.
Liivalaia ristmikust Pärnu mnt viaduktini on mõlemal sõidusuunal tagatud 2+2 sõidurada, millele lisandub tänava keskel paiknev 1+1 ühistranspordikoridor.
Tänava keskel paiknevad peatused kujundatakse ümber, kuhu rajatakse pikemad ooteplatvormid koos ootekodadega. Ooteplatvormide mõlemal pool otstes on ülekäigurajad, mis tagavad jalakäijatele võimalikult lühikese teekonna peatuseni.
Tänava mõlemale poole rajatakse kõnniteed, mis on valdavalt vähemalt 2,5 meetri laiused.
Tänava mõlemale küljele rajatakse 1,75 meetri laiused, kitsastes lõikudes 1,5 meetri laiused ühesuunalised rattateed, mis kulgevad eraldi koridoris tõstetud äärekiviga sõiduteest ja jalakäijatest. Laiemates lõikudes eraldab ratta- ja kõnniteed haljastus. 
Ülekäigurajad on kavandatud selgelt ja võimalikult lühikeselt risti üle sõidutee, muutes tee ületamise turvalisemaks ka vaegnägijatele ja lastele.
Tänava ümberkujundamisel säilitatakse olemasolev kõrghaljastus või istutatakse see võimalusel ümber. Tänava äärde kavandatakse uut kõrg- ja madalhaljastust, mis loovad meeldivama linnaruumi ning aitavad parandada õhukvaliteeti ja vähendada kuumasaare efekti.
Projekti maksumuse prognoos 14 300 000  eurot, millest abikõlblik summa 7 800 000 eurot ning maksimaalne eraldatav ÜF toetus 5 460 000 eurot. Projekti väljundnäitaja: 1,4 km (14% rakenduskava eesmärgist).
Tehnika tn rattatee
Tehnika tn rattatee, rakendamise eeldatav aeg: I pa 2026 – II pa 2029 (hetkel kehtivas, taristuministri 08.09.2025 käskkirjaga nr 1-2/25/380 kinnitatud kavas I pa 2026 – II pa 2027).
Projekteerimise töövõtuleping TKA471 sõlmiti eduka pakkujaga 25.02.2026. Eskiisi esitamise tähtaeg on 22. mai. Ekspertiisi läbinud põhiprojekti valmimise tähtaeg on aprillis 2027 ning ehitushange on plaanis välja kuulutada juunis 2027. Ehituslepingu sõlmimine on planeeritud novembris 2027 ning ehitustöödeks vajalik aeg on 23 kuud.
Projekti maksumuse prognoos 8 600 000 eurot, millest abikõlblik summa 5 700 000 eurot ning maksimaalne eraldatav ÜF toetus 3 900 000 eurot. Projekti väljundnäitaja: 3 km (30% rakenduskava eesmärgist).

Lugupidamisega	

	
	
(allkirjastatud digitaalselt)	
Peeter Raudsepp
linnapea	

	
	
Lisa:	Investeeringute kava tabel	

Koopia:	Riigi Tugiteenuste Keskus info@rtk.ee	

Eret Hiiemäe
640 4311 eret.hiiemae@tallinnlv.ee